

1. Въведение — за по-добра военна мобилност в ЕС

В Речта си за състоянието на Съюза от 2017 г.[[1]](#footnote-2) председателят Юнкер подчерта необходимостта до 2025 г. да бъде създаден пълноценен Европейски съюз за отбрана. ЕС вече предприема необходимите стъпки за изграждане на по-ефективен, бързо реагиращ и сплотен Съюз, способен да отстоява общите интереси и приоритети на ЕС — насърчаване на мира и гарантиране на сигурността на гражданите и територията на Съюза, както се призовава и в Глобалната стратегия за външната политика и политиката на сигурност на ЕС[[2]](#footnote-3). Европейският план за действие в областта на отбраната и по-специално Европейският фонд за отбрана са израз на поетия от Европа ангажимент да предприеме решителни действия за подкрепа на държавите членки. Осигуряването на по-добра военна мобилност в Европейския съюз е една от практическите стъпки за постигането на тази цел и допринася за създаването на Съюз, който закриля и реално осигурява солидарност и взаимопомощ[[3]](#footnote-4).

Двадесет и пет държави — членки на ЕС, решиха да включат военната мобилност сред поетите от тях по-обвързващи ангажименти в рамките на постоянното структурирано сътрудничество, чието начало бе поставено на 11 декември 2017 г.[[4]](#footnote-5). На 6 март 2018 г. Съветът също така прие Препоръка относно пътна карта за осъществяване на постоянното структурирано сътрудничество и Решение за установяване на списък на проекти, които да бъдат разработени в рамките на постоянното структурирано сътрудничество[[5]](#footnote-6). През декември 2017 г. военната мобилност беше добавена към общия пакет нови предложения[[6]](#footnote-7) за прилагането на Съвместната декларация на ЕС и НАТО от юли 2016 г.[[7]](#footnote-8). През декември 2017 г. Европейският съвет прикани върховния представител, Комисията и държавите членки да постигнат напредък в областта на военната мобилност както в рамките на постоянното структурирано сътрудничество, така и в рамките на сътрудничеството между ЕС и НАТО[[8]](#footnote-9).

**Водещи принципи в подхода на ЕС**

Въз основа на Съвместното съобщение относно подобряването на военната мобилност в ЕС от ноември 2017 г.[[9]](#footnote-10) и пътната карта за военна мобилност, разработена от специалната работна група за трансгранично транспортно осигуряване на въоръжените сили към Европейската агенция по отбрана, целта на изложения тук план за действие е да осигури съгласувана рамка за текущи и бъдещи програми, проекти, инициативи и дейности. Това ще даде възможност за по-съгласуван подход на ЕС и ще засили солидарността между държавите членки, което на свой ред ще повиши добавената стойност от участието в ЕС.

По-добрата мобилност на въоръжените сили в ЕС и извън него ще укрепи сигурността в Европа, тъй като държавите от ЕС ще могат да реагират по-бързо в зависимост от своите потребности и отговорности в областта на отбраната — както при мисии и операции в рамките на общата политика за сигурност и отбрана, така и при национални и многонационални действия (например в рамките на НАТО).

Тясното сътрудничество с държавите от ЕС и с всички съществени партньори в тях е ключов фактор за изпълнението на настоящия план за действие. То ще се осъществява при пълно зачитане на суверенитета на държавите — членки на ЕС, по отношение на тяхната национална територия и националния ред за вземане на решения относно придвижването на военни части. Съответно действията за задълбочаване на сътрудничеството между институциите, агенциите и органите на Съюза и компетентните национални органи в държавите — членки на ЕС, ще бъдат изцяло съобразени с различната сфера на компетентност на всички участници. За взаимно допълване на резултатите дейностите по настоящия план за действие трябва да бъдат тясно съгласувани с проекта за военна мобилност в рамките на постоянното структурирано сътрудничество.

Също толкова важно е по-нататъшното сътрудничество с НАТО в областта на военната мобилност като част от изпълнението на съвместната декларация. В съответствие със заключенията на Съвета от декември 2017 г. сътрудничеството и консултациите с НАТО се осъществяват на равнище служители чрез редовни заседания по въпросите на военната мобилност във всички области (по суша, вода и въздух). Стремежът е да се осигурят съгласуван подход и полезни взаимодействия между ЕС и НАТО за ефикасно преодоляване на съществуващите пречки — в т.ч. от правен, инфраструктурен и процедурен характер, така че да се улеснят и ускорят придвижването и трансграничното преминаване на личен състав и материални средства за военни цели при пълно зачитане на суверенните решения на национално равнище. Сътрудничеството ще се задълбочава при пълна откритост и прозрачност, пълно зачитане на самостоятелното вземане на решения и на процедурите на двете организации, приобщаване и реципрочност, без да се засяга специфичният характер на политиката за сигурност и отбрана на която и да е държава — членка на ЕС. Чрез обмен с всички заинтересовани страни ще се търсят оптимална координация и ефективност, за да се оползотворят всички възможности за полезно взаимодействие.

**Резултати от работата на специалната работна група за трансгранично транспортно осигуряване на въоръжените сили**

Настоящият план за действие е изготвен въз основа на пътната карта за военна мобилност, разработена от специалната работна група, създадена към Европейската агенция по отбрана с решение на управителния съвет от септември 2017 г. В изготвената от специалната работна група пътна карта се посочват задачите, отговорностите и амбициозни срокове за постигане на по-добра военна мобилност в следните четири аспекта — правни аспекти; митници; военни изисквания, в т.ч. военни стандарти по отношение на инфраструктурата; разрешения за трансгранично придвижване, в т.ч. дипломатически разрешения. На 9 февруари 2018 г. управителният съвет на Европейската агенция по отбрана приветства представената пътна карта и възложи на агенцията да продължи работата за подобряване на военната мобилност, включително като част от изпълнението на настоящия план за действие, като представя ежегоден доклад за напредъка.

Държавите от ЕС участват също така в редица проекти и инициативи за сътрудничество, подпомагани от Европейската агенция по отбрана — проектния екип „Движение и транспорт“[[10]](#footnote-11), Центъра на ЕС за мултимодален транспорт[[11]](#footnote-12) и техническата договореност за предоставяне на дипломатически разрешения[[12]](#footnote-13).

2. Набелязани действия

2.1 Военни изисквания

Установяването и постигането на съгласие по военните изисквания, отразяващи потребностите на ЕС и на държавите членки, е отправна точка за постигането на ефикасен подход в целия ЕС, който обхваща всички останали действия, описани в разделите по-долу. Като част от изискванията следва да се определи и необходимата инфраструктура за военна мобилност. За целта е необходимо държавите от ЕС да прилагат подход с участието на цялата администрация и на компетентните национални органи освен министерствата на отбраната.

**Основни действия на равнището на ЕС:**

* Европейската служба за външна дейност/Военният секретариат на ЕС ще изготвят военните изисквания в тясно сътрудничество с държавите — членки на ЕС, с Комисията и съответните агенции и органи на Съюза (в т.ч. Европейската агенция по отбрана), както и — ако е целесъобразно — след консултации с НАТО.
* Съветът се приканва да разгледа и утвърди военните изисквания до средата на 2018 г. с участието на съответните подготвителни органи, в т.ч. Военния комитет на ЕС.

2.2 Транспортна инфраструктура

Политиката относно транспортната инфраструктура предлага безспорна възможност за по-голямо взаимодействие между потребностите в областта на отбраната и съществуващите политики на Съюза, по-специално трансевропейската транспортна мрежа (TEN-T)[[13]](#footnote-14). В тази област може да се демонстрира добавената стойност на ЕС и да се обезпечи по-ефективно използване на публичните средства.

**Пилотен преглед**

Като проверка на осъществимостта за общоевропейски подход през 2017 г. Естонското председателство започна пилотен анализ за държавите от Северноморско-Балтийския коридор на трансевропейската транспортна мрежа[[14]](#footnote-15) с участието на техните представители в областта на отбраната и транспорта. Целта на анализа е да се предприемат описаните по-долу стъпки, за да се установят предварителните елементи, които могат да бъдат полезни за извършването на цялостен анализ.

Пилотният преглед доказа полезността си. Участващите държави членки вече набелязаха слаби звена в транспортната си мрежа от гледна точка на използването ѝ за военни цели — като съответните участъци трябва да бъдат модернизирани — и съставиха списък с приоритети.

Два конкретни примера — анализът показа, че в пътната мрежа на няколко държави от ЕС максималният вертикален габарит на пътни мостове, както и носимоспособността на някои мостове не са достатъчни за извънгабаритни или тежки военни превозни средства; в някои случаи при железопътния транспорт също няма достатъчна товароносимост за превоз на извънгабаритна военна техника.

Пилотният преглед разкри големи възможности за използване на инфраструктура с двойно предназначение за граждански и военни цели, в т.ч. мултимодални платформи, позволяващи бързо прехвърляне на активи от пристанища и летища към железопътни и шосейни мрежи; подобряване на капацитета на вътрешните терминали; и осигуряване на подходящи товарни габарити по товарните железопътни линии. Всичко това следва да бъде прецизирано с помощта на заложените в настоящия план действия, но пилотният преглед потвърди, че описаната в карето по-долу методология дава резултат.

**Използване на транспортната инфраструктура на ЕС с двойно предназначение за граждански и военни цели**

Както се посочва в пътната карта, изготвена от специалната работна група, стремежът е пилотният преглед да се разшири и задълбочи, за да се направи оценка до каква степен съществуващата транспортна инфраструктура, изведена като приоритет за всички видове транспорт в Регламента относно трансевропейската транспортна мрежа, и свързаните с нея технически изисквания са подходящи и достатъчни за придвижване на личен състав и активи за военни цели, както и — в случаите, когато отговорът на този въпрос е незадоволителен — да се проучат и разработят допълнителни инфраструктурни участъци и елементи, а съответните изисквания да се актуализират.

**Основни действия на равнището на ЕС:**

* До края на 2018 г. в сътрудничество с държавите — членки на ЕС, Европейската служба за външна дейност/Военния секретариат на ЕС и Европейската агенция по отбрана Комисията ще установи разминаванията между приложимите понастоящем технически изисквания за трансевропейската транспортна мрежа, от една страна, и целесъобразните изисквания за транспортно осигуряване за военни цели. Ще бъдат набелязани и пропуските от гледна точка на географския обхват.
* До 2019 г. службите на Комисията ще набележат частите от трансевропейската транспортна мрежа, които са подходящи за военен транспорт, както и необходимите за целта подобрения на съществуващата инфраструктура. Ще бъдат набелязани конкретни проекти с двойно предназначение и съответните разходи ще бъдат количествено определени. Въз основа на направените констатации ще бъде съставен списък с приоритетни проекти. Ще бъде изготвен и разчет за общия размер на инвестициите за военни нужди в рамките на трансевропейската транспортна мрежа.
* До 2020 г. Комисията ще направи оценка на необходимостта Регламентът относно трансевропейската транспортна мрежа да се адаптира с цел да бъдат включени актуализираните технически изисквания, евентуално като бъдат застъпени и военни изисквания.
* До края на 2019 г. в сътрудничество със съответните заинтересовани страни Комисията ще определи доколко е осъществимо военните и гражданските бази данни в системата TENtec да бъдат свързани, и евентуалния обхват на такива действия. Въз основа на това Комисията ще определи необходимите за целта допълнителни адаптации на функционалните възможности на системата TENtec и ще установи процедура за постоянна актуализация на базите данни.
* Текущо: Комисията ще продължи да търси и развива полезни взаимодействия между трансевропейската транспортна мрежа и космическите си програми (като Европейската геостационарна служба за навигационно покритие EGNOS и „Галилео“).

**Държавите от ЕС се приканват:**

* да определят възможно най-бързо единно звено за контакт за информация относно достъпа до транспортна инфраструктура за военни цели;
* последователно да вземат предвид военните изисквания при изграждането на транспортна инфраструктура.

2.3 Нормативни и процедурни въпроси

**2.3.1** **Опасни товари**

Сухопътният превоз на опасни товари е област, в която държавите от ЕС и Комисията активно участват при договарянето на комплексен набор от международни конвенции и препоръки на ООН. Те обаче се прилагат само за граждански цели, а при искане да предоставят свобода на движение за транспортно осигуряване за военни цели, в т.ч. превоз на опасни товари, държавите — членки на ЕС, прилагат своите национални правила. Различието спрямо правилата относно превоза за граждански цели налага да се предоставят разрешения за всеки отделен случай и води до забавяния.

Приравняването на приложимите правила за въоръжените сили със съществуващото законодателство на ЕС може да повиши безопасността и да доведе до полезни взаимодействия и съгласуваност при превоза на опасни товари за военни цели, без да уронва гражданските стандарти.

**Основни действия на равнището на ЕС:**

* До пролетта на 2019 г. в тясно сътрудничество с Европейската служба за външна дейност/Военния секретариат на ЕС и с всички други участващи органи Европейската агенция по отбрана ще проведе проучване, което ще обхване следните аспекти — разпоредби на национално равнище, определяне на потребностите, целесъобразност на съществуващите хармонизирани правила за граждански цели и евентуална необходимост от допълнителни разпоредби или корекции. Държавите — членки на ЕС, се приканват активно да подпомагат този процес.
* Текущо: В тясно сътрудничество с Европейската служба за външна дейност/Военния секретариат на ЕС и с подкрепата на Европейската агенция по отбрана службите на Комисията ще продължат да улесняват обмена на знания между граждански и военни експерти относно превоза на опасни товари.
* До 2020 г. в тясно сътрудничество с Европейската служба за външна дейност/Военния секретариат на ЕС и с Европейската агенция по отбрана службите на Комисията ще направят оценка на осъществимостта и необходимостта от по-нататъшни действия на равнището на ЕС.
* Също така до лятото на 2019 г. в тясно сътрудничество с държавите членки и с Европейската служба за външна дейност/Военния секретариат на ЕС Европейската агенция по отбрана ще проучи доколко е осъществимо да се подобри съгласуваността на правилата и процедурите относно въздушния превоз за военни цели (транспорт и обработка) на територията на държавите членки.

**2.3.2 Митници и данък върху добавената стойност**

По време на разискванията на специалната работна група някои държави — членки на ЕС, съобщиха за оперативни затруднения поради липсата на яснота относно използването на формуляр 302 за временен износ и повторен внос на стоки с военно предназначение от или от името на въоръжените сили на държавите от ЕС.

**Основни действия на равнището на ЕС:**

* До края на 2018 г. съвместно с държавите — членки на ЕС, Европейската служба за външна дейност/Военния секретариат на ЕС и Европейската агенция по отбрана службите на Комисията ще проучат и опишат митническите дейности, които трябва да бъдат обхванати от формуляр 302. Също така в тясно сътрудничество с Европейската агенция по отбрана службите на Комисията ще направят оценка на необходимостта да се изготви образец на формуляр 302 за случаите, в които съществуващият формуляр 302 не може да се използва. Оценката ще включва евентуалното отражение върху сега действащото митническо законодателство.
* До края на 2018 г. Комисията ще проучи евентуални възможности за оптимизиране и опростяване на митническите формалности във връзка с митническите дейности при военни операции. Тя ще осигури също така еднакво прилагане и изпълнение на съответните митнически разпоредби.
* До края на 2018 г. Комисията ще установи кои актове следва да бъдат изменени, ако има такива. Ако е необходимо и въз основа на това Комисията по своя инициатива ще предложи изменения в нормативната уредба относно митниците, по-специално в актовете на Комисията[[15]](#footnote-16) във връзка с Митническия кодекс на Съюза, с цел да се изясни използването на формуляр 302 при набелязаните митнически дейности.
* С участието на Европейската служба за външна дейност/Военния секретариат на ЕС и Европейската агенция по отбрана Комисията ще изготви насоки с цел да се гарантира правилното и еднакво прилагане на митническото законодателство по въпроси, свързани с военни дейности. Срокът за това ще зависи от приемането на посочените по-горе изменения.
* Ако управителният ѝ съвет вземе решение за това, до лятото на 2018 г. Европейската агенция по отбрана ще подготви проект категория А относно митниците, като постоянно координира работата по него с Европейската служба за външна дейност/Военния секретариат на ЕС, службите на Комисията и военни и митнически експерти от държавите членки, без това да засяга законодателната инициатива на Комисията относно митническия съюз.
* **Държавите — членки на ЕС, се приканват** до края на 2020 г. да направят оценка на необходимостта да се разработят електронни системи, в т.ч. като се използват космическите технологии на ЕС, за управление на митнически дейности от въоръжените сили и митническите органи.

Улесняването на военната мобилност засяга и сега действащите правила относно данъка върху добавената стойност. Дейностите за отбрана и по-специално военната мобилност по необходимост са свързани с редица доставки — като обучение, материални средства за учения, настаняване, доставка на провизии/столово обслужване, доставка на горива и др. По принцип тези доставки се облагат с данък върху добавената стойност. В рамките на специалната работна група за военна мобилност държавите членки откроиха необходимостта дейностите за отбрана да се третират по еднакъв начин с цел да се намали административната тежест — това би предотвратило забавяния и разходи във връзка с военната мобилност и би било стимул за държавите членки да си сътрудничат.

**Основни действия на равнището на ЕС във връзка с данъка върху добавената стойност:**

* След консултации с държавите от ЕС и в тясно сътрудничество със съответните партньори на равнището на Съюза до края на 2018 г. Комисията ще направи оценка на вариантите за намаляване на административната тежест, както и на това доколко е осъществимо третирането на дейностите за отбрана, предприети в рамките на ЕС и НАТО, да се уеднакви с оглед на данъка върху добавената стойност.

2.3.3 Разрешение за трансгранично придвижване

Съгласно предложението в пътната карта, изготвена от специалната работна група, предоставянето на разрешение за трансгранично придвижване (в т.ч. дипломатическо разрешение) е област, в която държавите — членки на ЕС, могат да си сътрудничат, за да постигнат по-голяма последователност и/или ефективност на прилаганите от тях процедури. Предоставянето на разрешение за трансгранично придвижване е свързано с реда за получаване на разрешение за преминаване на граница. Със сега действащото дипломатическо разрешение се намаляват административната тежест и необходимото време, за да може да се осъществи военна мобилност. Съществуващата техническа договореност за предоставяне на дипломатическо разрешение доказа своята стойност конкретно в областта на въздушния транспорт, както и във връзка с ясно въведените отделни ограничения, наложени от подписалите договореността страни, например за изключване на определени блокове във въздушното пространство и определени летища или за отказ на определени мисии. Ежегодно издаваните от участващите държави от ЕС номера на дипломатическо разрешение, както и ограниченията и информацията за часовете, през които може/не може да се осъществи контакт, се управляват и показват с помощта на специализиран уебпортал.

Постигането на договореност за предоставяне на разрешение за трансгранично наземно придвижване би дало възможност за по-голяма военна мобилност по автомобилните, железопътните и вътрешните водни пътища. Чрез такава договореност може отчасти да се определят административни процедури, осигуряващи общ ред и правила, по-специално за мисии и операции в рамките на общата политика за сигурност и отбрана, както и за дейности по други инициативи, а също за учения и ежедневно придвижване.

Всяко въздушно движение, което се осъществява съгласно правилата за общото въздушно движение, трябва да е в съответствие с нормативната уредба относно единното европейско небе. За полети, извършвани съгласно националните правила за оперативното въздушно движение, държавите членки трябва да се позовават на двустранни споразумения или на техническата договореност за предоставяне на дипломатическо разрешение за трансгранични операции. Своевременното представяне на доклади с точна информация относно безопасността на европейско равнище би било от полза, за да се удостовери спазването на всички изисквания във връзка с безопасността. Също така наличието на определени съоръжения и услуги би допринесло за безопасността, редовното обслужване и ефикасността на световната система за въздухоплаване, както и за съобразяване с изискванията при военно-въздушни операции. Това може да се постигне чрез изграждане на общо разбиране за основните принципи, обмен на добри практики и наблюдение на практическото им изпълнение.

**Основни действия на равнището на ЕС:**

* Ако управителният ѝ съвет вземе решение за това, до лятото на 2018 г. Европейската агенция по отбрана ще подготви проект категория А относно предоставянето на разрешение за трансгранично придвижване с цел държавите от ЕС да се подпомогнат да постигнат договорености за предоставянето на трансгранични разрешения.
* Чрез проектния екип „Движение и транспорт“ Европейската агенция по отбрана ще осигури платформа за обмен на становища между държавите от ЕС, Европейската служба за външна дейност/Военния секретариат на ЕС и НАТО относно технологичното време за наземно придвижване.

**Държавите от ЕС се приканват:**

* да проучат и опишат действащата национална уредба, свързана с възможността да се допуснат операции на чужди военни средства в държави — членки на ЕС, по-специално от гледна точка на предвидените ограничения;
* да допринесат за определянето на специфични за конкретни области оперативни изисквания относно движението на активи, съобразени с военните изисквания;
* да установят ограниченията в националната нормативна база и обуславящите ги политически съображения;
* да разработят решения, като използват съществуващите работни направления и продукти и като постигнат баланс между оперативните изисквания и рационалните политически ограничения, така че да могат да предоставят (дипломатически) разрешения, като сведат до необходимия минимум националните ограничения;
* да установят необходимостта да се адаптира националната нормативна база в случаите, когато съответните изменения могат да повишат военната мобилност, като същевременно запазят съществените ограничения, които не са мотивирани от съображения с военен характер, само когато е необходимо;
* да сключат споразумения в конкретни области, с които се хармонизират процедурите и се осигурява възможност предварително да се разреши предоставянето на разрешения за трансгранично придвижване за военни цели.

**2.3.4** **Други въпроси**

Въпреки че списъкът не е изчерпателен, в изготвената от специалната работна група пътна карта се посочват и други области на действие във връзка с нормативни и процедурни въпроси, в т.ч. правни аспекти. Това включва и допълнително изясняване на възможното отражение, което споразумението относно статута на силите на ЕС може да окаже върху военната мобилност, след като влезе в сила.

При осигуряването на по-добра военна мобилност в ЕС трябва също така да се отчитат заплахи от хибридно естество. С оглед на това при изпълнението на съответните действия по съвместната рамка за борба с хибридните заплахи[[16]](#footnote-17) трябва да се обърне внимание на военната мобилност.

**Основни действия на равнището на ЕС:**

* До пролетта на 2019 г. Европейската агенция по отбрана ще проведе проучване по посочените други въпроси с участието на компетентните органи на държавите членки, службите на Комисията и Европейската служба за външна дейност/Военния секретариат на ЕС, когато е целесъобразно, с цел да се установят възможни допълнителни области на действие.
* Текущо: При изпълнението на съвместната рамка за борба с хибридните заплахи ще бъде обърнато особено внимание на военната мобилност, особено във връзка с капацитета за анализ на разузнавателни данни (чрез звеното за синтез на информацията за хибридните заплахи), вземането на решения в случай на заплахи и устойчивостта на критичната инфраструктура.
* **Държавите — членки на ЕС, се приканват** да разгледат споразумението относно статута на силите на ЕС и след влизането му в сила — неговото прилагане по отношение на военната мобилност.

3. Отражение върху бюджета

Настоящият план за действие няма да окаже отражение върху бюджета на ЕС, с изключение на евентуално осигуряване на средства за инфраструктура с двойно предназначение в бъдеще съгласно посоченото в раздел 2.2 по-горе. С оглед на това евентуалната допълнителна финансова подкрепа от ЕС за изпълнението на проекти с двойно предназначение ще залегне в предстоящото предложение на Комисията за многогодишната финансова рамка.

4. Предстоящи стъпки

Върховният представител и Комисията представят плана за действие относно военната мобилност за преглед и одобрение от държавите — членки на ЕС, за да може да се пристъпи към своевременното му и съгласувано изпълнение. Планът трябва да се разглежда като начинание в непрекъснато развитие и ако е целесъобразно, впоследствие може да бъде преработван.

Върховният представител и Комисията периодично и по целесъобразност ще представят на държавите — членки на ЕС, доклади за напредъка по изпълнението на настоящия план за действие, първият от които трябва да бъде представен до лятото на 2019 г.; тези доклади се представят независимо от годишните доклади на Европейската агенция по отбрана до министрите на отбраната на държавите членки и ги допълват.

1. Реч за състоянието на Съюза от 2017 г., 13 септември 2017 г.: <http://europa.eu/rapid/press-release_SPEECH-17-3165_bg.htm>. [↑](#footnote-ref-2)
2. Глобална стратегия за външната политика и политиката на сигурност на Европейския съюз, Заключения на Съвета по външни работи, 14 ноември 2016 г. [↑](#footnote-ref-3)
3. Член 42, параграф 7 от ДЕС. [↑](#footnote-ref-4)
4. http://www.consilium.europa.eu/media/32000/st14866en17.pdf [↑](#footnote-ref-5)
5. http://www.consilium.europa.eu/media/33064/council-recommendation.pdf

   http://data.consilium.europa.eu/doc/document/ST-6393-2018-INIT/bg/pdf [↑](#footnote-ref-6)
6. http://www.consilium.europa.eu/media/31947/st14802en17.pdf [↑](#footnote-ref-7)
7. <http://www.consilium.europa.eu/media/21481/nato-eu-declaration-8-july-en-final.pdf>

   http://www.consilium.europa.eu/media/31947/st14802en17.pdf. [↑](#footnote-ref-8)
8. http://www.consilium.europa.eu/media/32204/14-final-conclusions-rev1-en.pdf. [↑](#footnote-ref-9)
9. <https://eeas.europa.eu/sites/eeas/files/joint_communication_to_the_european_parliament_and_the_> council\_-\_improving\_military\_mobility\_in\_the\_european\_union.pdf [↑](#footnote-ref-10)
10. Проектен екип „Движение и транспорт“ обединява експерти от държавите — членки на ЕС, като целта е да се набележат потенциални сфери на сътрудничество, да се оцени доколко осъществими са съвместните дейности, и да се осигури по-тясна съгласуваност на потребностите на въоръжените сили. Проектът представлява платформа за обмен на информация между държавите от ЕС за всякакви текущи дейности в областта на движението и транспорта с цел да се извлече полза от изпълняваните към момента инициативи и да се избегне опасността от дублиране на усилията. [↑](#footnote-ref-11)
11. <https://www.eda.europa.eu/what-we-do/activities/activities-search/eu-multimodal-transport-hubs> [↑](#footnote-ref-12)
12. <https://www.eda.europa.eu/docs/default-source/documents/dic-ip.pdf> [↑](#footnote-ref-13)
13. Регламент (ЕС) № 1315/2013 на Европейския парламент и на Съвета от 11 декември 2013 г. относно насоките на Съюза за развитието на трансевропейската транспортна мрежа и за отмяна на Решение № 661/2010/ЕС (ОВ L 348, 20.12.2013 г., стр. 1). [↑](#footnote-ref-14)
14. Нидерландия, Белгия, Германия, Полша, Литва, Латвия, Естония и Финландия. [↑](#footnote-ref-15)
15. Делегиран регламент (ЕС) 2015/2446 на Комисията от 28 юли 2015 г. за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза (ОВ L 343,29, 29.12.2015 г., стр. 1) и Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (OВ L 343, 29.12.2015 г., стр. 558). [↑](#footnote-ref-16)
16. <http://eur-lex.europa.eu/legal-content/BG/TXT/?uri=CELEX:52016JC0018.> [↑](#footnote-ref-17)